text: Esbjerg har grønt lys til at sætte skatten op
  19 september 2015 kl. 13.02
  Esbjerg Kommune har nu fået lov til at hæve skatten, hvilket betyder, at lukningstruede skoler måske overlever.
  Esbjerg Kommune har fået tilladelse til at hæve skatten. Noget der kan betyde op mod 34 millioner kroner ekstra i kommunekassen.
  Det er samtidig noget, der måske kan redde skolerne i Grimstrup og Vejrup, som i øjeblikket er lukningstruede. Det er blevet vurderet, at kommunen vil kunne spare cirka syv millioner kroner ved at lukke de to skoler.
  - Jeg håber, at skatten bliver sat op, så kommunen benytter sig af den mulighed, der er nu er opstået, siger gruppeformand i SF Diana Mose Olsen til TV SYD.
  Omvendt mener Liberal Alliance, at skatten på ingen måde bør stige i kommunen.
  - Det står allerede klart, at der er mulighed for at lave et budget i balance uden at hæve skatten, siger medlem af byrådet Bente Bendix til TV SYD.
  Esbjerg Kommunes borgmester Johnny Søtrup (V) vil ikke kommentere på sagen før i næste uge.
  